钦定古今图书集成/方舆汇编/职方典/第1435卷 > 《白沙洞》
## 钦定古今图书集成/方舆汇编/职方典/第1435卷 > 《白沙洞》

予生平俗眼未尝观宝圭之胜，以为天下极美。而客
有言曰：“白沙其尤美乎？”予闻，喜而不寐。黎明，杖履崎
岖乱石间，秉烛从窦入，俯伛扶伏，凡经六七窦，所过
益宽，而所见益奇。行里馀，乃至中洞，纵广一顷，高数
十仞，石膏玉英，散彩流光，大者齐雉堞，小者杂毫芒，
奎璧交加，星宿焜煌，愈于宝圭不可为量数。仰睇之，
如崩云、如飞幄、如栋梁、如榱桷，俯盼之如惊湍、如怒
涛，如畦畎、如丘阿，如鼎俎、如笾豆、柷敔笙竿之为礼
乐器者，如弧矢、刀剑、戈矛、甲胄之为兵戎具者，如杵
臼、犁、轴、瓶、罂、瓮、盎；为农庶家所费用者，如塔像台案、
幢幡、钟磬；为僧道所居严设者，如齐缟吴纻，霜缣雾
縠，其文彩铺张于拖架，如璧楚璞，圆环方决，其雕琢
堆叠于府藏，其朴如篑桴土鼓，其奇怪如神鬼形状，
千巅万壑，不可殚尽。或考击之，则铿然如洪钟，轰然
如震雷，励然如长风吼众籁，泠然如飞瀑泻谷，令人
神思飞扬，形容不逮。但索笔书曰：“勾漏甲于天下”，而
此洞为勾漏第一。既而俯视之于下有涸井数十，皆
旧时采砂处，凡砂生“于此独臼，盖坎离之交，自然变
化，非若铅石有假人力也。”予俯拾之，得数块如粉。道
人云：“春水满谷而砂始凝。采者宿火其旁，候凝白光
漾，乃可取。间或得之，亦不常有。”近闻有好事者以厚
赏募少年乘索悬而入下。方至地，闻霹雳一声，若数
千吼然。少年惊仆，久之乃苏，以为游观者之戒。自旦
达午，予迟留不能去，从者告饥，乃侧身由小道出。行
数步，豁然见天。其旁罗周遍，怪怪奇奇，间架邃延，帏
幄参差。下阅斋房，上耸观阁，玉精荡射，星斗错落。出
门四顾，则飞檐峻宇，嵯峨峻岌，若过清都。阊阖之下，
前视峰峦，拱对列侍，翕然一都会也。始客导予曰：“洞
当从后门出。”盖古来谓此为后门。至是，予大笑曰：“何
倒置也？凡居其间，有正堂在其中，列舍挹其后。今此
门高数百丈，如之何其后之也？”遂令置栈磨崖，将求
善书，大其题曰：《白沙之门》。